Toant
Toant () bio je, u grčkoj mitologiji, sin Andremona i Enejeve Gorge, te jedan od ahejskih junaka koji su se borili u trojanskom ratu.

Mitologija 
Toant je bio jedan od nekadašnjih prosaca lepe Helene i pod Troju je došao sa četrdeset brodova iz Etolije, što je bio jedan od većih grčkih kontingenata. Prema Ilijadi, Toant je na mesto vođe Etolaca došao zahvaljujući tome što je prethodna vladajuća dinastija, kojoj su pripadali Enej i Meleagar, izumrla, pa je vlast prešla na njega. Toant je bio među devet dobrovoljaca koji su se javili da se bore u dvoboju sa Hektorom, ali je u žrebu izgubio od Velikog Ajanta. U ratu se Toant isticao ne samo hrabrošću, nego i rečitošću. Na jednom mestu u Ilijadi Posejdon Toantovim glasom podstiče Idomeneja da spreči Trojance pod vodstvom Hektora, koji je upravo ubio Posejdonovog unuka, da potisnu Ahejce. Kasnije, kad se Hektor probio do grčkih brodova i Trojanci počeli snažno pritiskati Ahejce, Toant savetuje najbolje grčke junake da se suprotstave Hektoru i Trojancima kako bi omogućili ostatku helenskih snaga da se povuku na sigurno. U Vergilijevoj Eneidi Eneja spominje Toanta među grčkim ratnicima koji su se sakrili u trojanskom konju.

Neki kažu da je Odisej, kad ga je Neoptolem prognao s Itake, došao Toantu i oženio se njegovom kćerkom, koja mu je rodila sina Leontofona.

Reference

Literatura 

Muškarci (grčka mitologija)
Kraljevi u grčkoj mitologiji